Diari Oficial de la Generalitat Valenciana


Sumari del DOGV 9886, del 05-07-2024 (2024/5810)

RESOLUCIÓ d'11 de juny de 2024, de la directora general d'Atenció a les Víctimes i Accés a la Justícia, per la qual es resol inscriure la modificació parcial dels Estatuts del Col·legi Oficial de Gestors Administratius de València, en el Registre de col·legis professionals i de consells valencians de col·legis professionals.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5810


Data del document
:   11-06-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior

RESOLUCIÓ d'11 de juny de 2024, de la directora general d'Atenció a les Víctimes i Accés a la Justícia, per la qual es resol inscriure la modificació parcial dels Estatuts del Col·legi Oficial de Gestors Administratius de València, en el Registre de col·legis professionals i de consells valencians de col·legis professionals. [2024/5810]  
Vista la proposta de resolució de la cap de servici de Col·legis Professionals i Registre d'Unions de fet de la Comunitat Valenciana sobre la sol·licitud realitzada pel Col·legi Oficial de Gestors Administratius de València, inscrit amb el número 33 de la Secció Primera del Registre de col·legis professionals i de consells valencians de col·legis professionals, en el qual s'insta la inscripció de la modificació parcial dels vigents estatuts que afecta l'article 101, atesos els següents  
  
  
Fets  
Primer. En data 15 d'abril de 2024, el Col·legi Oficial de Gestors Administratius de València va presentar la sol·licitud d'inscripció de la modificació parcial dels estatuts de la corporació professional en el Registre de col·legis professionals i de consells valencians de col·legis professionals, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els actuals estatuts del Col·legi van ser inscrits el 13 de novembre de 2013 en el Registre de col·legis professionals i de consells valencians de col·legis professionals, segons resolució de 15 d'octubre de 2013, del director general de Justícia, de la Conselleria de Governació i Justícia (DOGV 7148, 08.11.2013), i modificats posteriorment per la Resolució de 21 de maig de 2022, de la directora general de Modernització i Relacions amb l'Administració de Justícia, de la Conselleria de Justícia, Interior i Administració Pública (DOGV 9356, 07.06.2022).  
  
Tercer. La modificació parcial dels Estatuts del Col·legi la inscripció del qual se sol·licita, va ser aprovada per la junta general ordinària i extraordinària en sessió celebrada el 22 de març de 2024, reglamentàriament convocada amb el quòrum necessari i adoptada per unanimitat, segons consta en el certificat emés el 28 de maig de 2024 pel secretari del Col·legi, amb el vistiplau del president.  
Quart. La modificació estatutària la inscripció de la qual se sol·licita es referix a la inclusió d'un apartat 3 en l'article 101 del capítol III «De les faltes i sancions dels col·legiats», del títol quart «De la responsabilitat disciplinària dels col·legiats», que queda redactat del tenor literal següent:  
Article 101  
3. En el cas de la rehabilitació del gestor administratiu expulsat, haurà d'obrir-se un expedient a sol·licitud de l'expulsat per a tramitar la seua rehabilitació, que serà dirigit pel secretari del col·legi, assistit de la gerència, per a això hauran de complir-se els requisits següents:  
  
a) La rehabilitació professional del gestor administratiu expulsat exigirà el transcurs d'un termini mínim de cinc anys des que la sanció d'expulsió haja sigut executada i haurà d'estar en condició de complir amb les exigències de l'article 17 c) del present estatut, així com de l'article 6 c) d'Estatut Orgànic de la Professió.  
b) Haurà de superar les activitats formatives que en matèria deontològica professional tinga establides el Col·legi i no estar incurs en causa d'indignitat o menyspreu dels valors i obligacions professionals o deontològiques.  
c) Haurà d'aportar-se a l'expedient els antecedents penals posteriors a la sanció d'expulsió i sancions disciplinàries prèvies no executades.  
  
d) Haurà de fer-se constar la transcendència dels danys i perjuís derivats de la comissió de la infracció sancionada, així com, si és el cas, la seua falta de reparació atesa la naturalesa d'allò.  
e) Qualsevol altra relativa a la seua relació amb els clients, els companys, les autoritats i l'organització professional corporativa que permeta apreciar la incidència de la conducta del gestor, sobre el seu futur exercici de la professió, per a això es tindran en compte les denúncies o queixes rebudes, si n'hi haguera, amb posterioritat a l'expulsió, sempre que no estigueren prescrits els fets als quals es referisquen.  
f) L'expedient, que es tramitarà en els tres mesos següents a la seua obertura, acabarà amb un informe emés pel secretari, auxiliat per la gerència, que haurà de resoldre la Junta de Govern en la seua pròxima convocatòria ordinària, de forma motivada, donant-se trasllat d'esta al sol·licitant de reincorporació, que podrà contra esta resolució interposar recurs corporatiu, segons el que s'establix en l'article 16 de l'Estatut col·legial.  
  
Fonaments de dret  
Primer. Revisada la sol·licitud de la modificació dels Estatuts del Col·legi Oficial de Gestors Administratius de València, estos contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en l'esmentat article i en els mateixos estatuts del Col·legi.  
Tercer. Esta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; i en virtut de les atribucions contingudes en l'article 70 bis del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat i en l'article 10 bis 2.f) del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
  
Per tot l'anterior, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Consell, pel qual s'aprova el reglament de desenvolupament d'esta última; i altres disposicions complementàries de pertinent aplicació, resolc:  
  
  
Primer  
Inscriure la modificació dels estatuts del Col·legi Oficial de Gestors Administratius de València, que consistix en la modificació de l'article 101 dels vigents estatuts, en el Registre de col·legis professionals i de consells valencians de col·legis professionals.  
  
Segon  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua publicació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua publicació. Tot això de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 11 de juny de 2024.- La directora general d'Atenció a les Víctimes i Accés a la Justícia: María Belén Pulgar Gutiérrez.